Il-Papa Franġisku ħeġġeġ lill-popli tar-reliġjonijiet u l-kulturi kollha biex jingħaqdu flimkien u jiġġieldu l-iskjavitu’ moderna u t-traffikar tal-persuni. Fl-ewwel quddiesa li kkonċelebra fl-ewwel jum tas-sena fil-Bażilika ta’ San Pietru fil-Vatikan, il-Papa qal li kulħadd kellu d-dritt mogħti lilu mingħand Alla, biex ikun ħieles. Il-Knisja Kattolika bħal-lum tiċċelebra l-Jum Dinji tal-Paċi bit-tema ‘Mhux iżjed Skjavi imma aħwa’. Kif isir dejjem bħal-lum, f’nofsinhar il-Papa Franġisku għamel l-Urbi et Orbi mit-tieqa tiegħu fil-Vatikan, lill-eluf ta’ pellegrini li nġabru fi Pjazza San Pietru f’temp sabiħ ħafna. L-Urbi et  Orbi hu l-messaġġ u l-barka tal-Papa lil Ruma u lid-dinja. Fil-messaġġ tal-lum il-Papa Franġisku qal li hemm bżonn li l-Kattoliċi jerġgħu jiskopru l-Magħmudija tagħhom li hu s-sagrament li tahom ħajja ġdida. Il-Papa Franġisku qal li li wieħed ikun qrib ta’ Alla f’ħajtu jfisser paċi li qal hu r-rigal divin li l-Knisja qed titlob illum.